Kuttu ja kilppailuprogrami – Kulttuuriraatin kunniapalkinto uuele taietvärkile

Kulttuuriraati kuttuu avvoimheen etukvalifiseerinkhiin jossa haamustethaan uuen taietvärkin ko uuen Kulttuuriraatin kunniapalkinon annethaan. Etukvalifiseerinkkii kuoraa lukutettu kilppailu jossa kiini viitheen osalistuujaa saapi 40 000 kruunuu ehotusvärkin haamustamista varten.

Hakemafristi: 7. maikuuta 2025 kl 13.00

* Ilmoitus engelskaksi
* Ilmoitus pohjaissaameksi
* Ilmoitus luulajansaameksi
* Ilmoitus eteläsaameksi
* Ilmoitus kvääniksi

Kulttuuriraati oon jakanu vuuesta 1968 kunniapalkinon jolleki joka oon tehny ison ja merkittävän työn norjalaisele taiet- ja kulttuurielämälle. Kunniapalkinon saattaavat saa’a privaattihenget, joukot tahi prosektit. Palkinonsaaja saapi rahasumman ja taietvärkin. Vuuesta 1994 vuotheen 2025 oon palkinon saaja saanu patshaan jonka oon laittanu kuvanhakkaaja Elena Engelsen. Vuona 2026 ja siitä etheenkäsin saapi palkinonsaaja uuen taietvärkin.

**Taietvärkki**

* Tämä oon taietvärkki jonka annethaan voittaajalle ko [Kulttuuriraatin kunniapalkinon](https://www.kulturdirektoratet.no/es/web/guest/aeresprisen/) jajethaan.
* Kulttuuriraatin ja kunniapalkinon arvopohja oon [Laissa Kulttuuriraatista](https://lovdata.no/dokument/NL/lov/2013-06-07-31) ja [Kulttuuriraatin strategiassa.](https://kulturdirektoratet.no/norsk-kulturfond/om-norsk-kulturfond)
* Taietvärkki oon ainaki joltaki ossaa säilyyvä objekti, mutta kans muunlaiset taietvärkit otethaan myötä arvelhuun.
* Taietvärkistä häyttyy pystyyt laittaat monta kappaletta ja/tahi toistaat jokavuotisesti.

Kaikki taitheiliijat/taitheiliijajoukot saattaavat mellata heän interessin tähän työhön siihen laihiin ette het lähättäävät hakemuksen. Hakemuksessa pittää olla dokumentasuunii varhemista töistä, biografia/cv ja lyhykäinen motivasuuniteksti. Etukvalifiseeringista ei saa honoraarii.

# Etukvalifiseerinki

* Taitheiliijat joila oon interessi olla myötä lähättäävät hakemuksen PDF-dokumenttina. Se saattaa olla enniinthään kaheksen sivvuu makkaavanna A4-formaattinna.
* Dokumentissa häyttyy olla taitheiliijan nimi tittelinnä, ja siinä oon kans:
  + Sivu 1: Taitheiliijan nimi.
  + Sivu 2: Motivasuuniteksti joka oon enniinthään 10 linjaa/1000 merkkii.
  + Sivu 3: Biografia/cv
  + Sivu 4-8: Enniinthään viisi sivvuu dokumentasuunii varhemista relevantiista töistä. Dokumentissa pittää olla värkinnimi, vuosiluku, materiaali, dimensuunit ja maholiset lenkit ääni- ja filmifiilhiin. Lenkkii muihin nettisivhuin ei aukaista.
* **Met emmä halluu haamustuksii eli konkreettissii ehotuksii etukvalifiseerinkhiin.**
* PDF-dokumentti saapi olla enniinthään 12 MB.
* Hakemuksen lähätethään adresshiin [aeresprisen@kulturradet.no](mailto:aeresprisen@kulturradet.no) fristin sisälä 7. maikuuta 2025 kl 13:00.

Kulttuuriraati arvelee 11.–12. juunikuuta 2025 heän möötissä hakemukset jokka oon lähätetty etukvalifeseerinkhiin. Raati valittee enniinthään viisi taitheiliijaa lukutetthuun kilppailhuun. Taitheiliijoitten valintakriteerit lukutetussa kilppailussa oon 1) taitheelinen kvaliteetti, 2) tehtävän ymmärtäminen ja 3) kuinka virkku oon leveeraamhaan.

# Lukutettu kilppailu

Taitheiliijat jokka valithaan lukutetthuun kilppailhuun saavat tiion valinasta 15. juunikuuta ja het leveeraavat kilppailuhaamustukset 15. oktuuperikuuta 2025. Kilppailuhaamustuksessa häyttyy olla haamustus, fyysinen malli ja/tahi graafinen representasuuni fyysisessä formaatissa, työplaana ja budsetti. Honoraari oon 40 000 kruunuu. Raati arvelee kilppailuhaamustuksen heän möötissä 10.–11. desemperikuuta 2025.

Voittaaja saapi tiion 15. desemperikuuta 2025 ja hänele annethaan 400 000 kruunun budsettirammit siihen ette hän saattaa laittaat lopulisen taietvärkin. Tämä budsetti tullee sen honoraarin lisäksi jonka saapi jos oon ollu myötä lukutetussa kilppailussa.

**Kilppailuhaamustukset jokka leveerathaan**

Kilppailuhaamustuksen leveerathaan digitaalisesti ja fyysisesti:

* Digitaalisessa PDF:ssä häyttyy olla 1) visuelli presentasuuni, 2) prosektikuvvaus ja työplaana ja 3) budsetti ja kostanusylinäkymä (katto alla). Prosektikuvvaus muistelee taitheelisen päämäärän, esittämäprosessin, materiaalit, dimensuunit ja miljööstä huolehtimisen. Presentasuunin haamustethaan makkaavassa A4-formaatissa ja sen lähätethään adresshiin [aeresprisen@kulturradet.no](mailto:aeresprisen@kulturradet.no).
* Fyysisen mallin ja/tahi graafisen fyysisen esityksen joka oon enniinthään A2-kokoinen, lähätethään Kulttuuridirektoraatille, Posboks 4808 Nydalen, tahi leveerathaan Kulttuuridirektoraatthiin, Mølleparken 2, 0459 Olso. Leveerauksesta sovithaan Jonas Ekebergin kans, [jonas.ekeberg@kulturdirektoratet.no](mailto:jonas.ekeberg@kulturdirektoratet.no).
* Kilppailuhaamustuksen leveerathaan fristin 15. oktuuperikuuta 2025 sisälä.

**Budsetti ja kostanusylinäkymä jonka leveerathaan**

Kilppailuhaamustuksessa häyttyy olla budsetti ja kostanusylinäkymä:

* Budsetti näyttää kuinka taitheiliija pittää net 400 000 kruunuu jokka oon budsettirammiina. Siinä oon myötä produksuunikostanukset ja taitheiliijahonoraari sille leveerauksele joka oon vuona 2026. Budsetti muistelee kans kuinka monta kappaletta taitheiliija saattaa leveerata budsettirammiin sisälä. Siitä kuinka monta kappaletta leveerathaan, saatethaan pittäät neuvoo sen pohjalta mikä oon taitheiliijan budsetti.
* Kostanusylinäkymä näyttää kuinka paljon se maksaa ette leveerathaan taietvärkistä usheemat kappalheet joko samanaikhaisesti ensimäisessä leveerauksessa, eli sitte hiljemin. Budsettirammit oon tässä avvoimet. Ylinäkymässä pittää olla produksuunikostanukset ja taitheiliijahonoraari.

**Kriteerit kilppailuhaamustuksen arvelussa**

Kulttuuriraati arvostellee kilppailuhaamustukset seuraavilla kriteeriilä:

1. Taitheelinen kvaliteetti

Ko Kulttuuriraati arvelee kilppailuhaamustukset, het piettäävät silmälä taitheelisuutta ja kulttuurifaakilisuutta. Raatin kvaliteettikäsitet oon avvoin hunteerauksile ja siinä oon myötä erilaiset ymmärykset profesunaliteetista ja faakilisuuesta.

1. Tehtävän ratkaisu

Taietvärkin jajethaan yhessä palkintorahan kans jokavuotisessa seremoniassa jonka Kulttuuriraati johtaa. Silloin annethaan tavalisesti taietobjektin jonka palkinonsaaja saattaa ottaat myötä kothiin, pyssyyväksi muistoksi. Kulttuuriraati toivoo ette taietvärkki oon ainaki jossaki määrin tämmöinen pyssyyvä objekti. Kulttuuriraati halluu kuiten arvela esimerkiksi, auditiiviset, performatiiviset ja kirjaliset taietvärkit jokka syventäävät ja haastaavat ajatusta palkinon takana, niin ko värkit jokka toimiivat seremonianna ja annethaan palkinonsaajale pyssyyvän muiston.

1. Leveerauksen muut kvaliteetit

Kulttuuriraatile oon tärkkeetä balanseerata profesunaaliteetin ja ökonomiset näkemykset. Siksi se oon positiivista, jos taitheiliija saattaa leveerata monta kappaletta kunniapalkinosta huokkeela hinnala, ilman ette produksuunin kvaliteetti ja taitheiliijahonoraari kärssiivät. Kulttuuriraati toivoo ette osalistuujat ottaavat huomihoon luonon ja kantamavoiman ko het valitteevat värkin materiaalit ja kuinka sen produseerathaan.

Voittaaja leveeraa ensimäisen kappalheen taietvärkistä aukustikuussa 2026. Kilppailu oon avvoin hyvin erilaisile taitheelisile ratkaisuile. Siitä, kuinka monta värkkii leveerathaan, kuinka iso oon honoraari ja mikkä oon monen kappalheen leveeraamisen aikarammit, sovithaan siksi nuukasti voittaajataitheiliijan kans.

**Oikkeuet**

* Taitheiliijala oon tekkiijänoikkeus taietvärkkhiin.
* Taitheiliijat jokka oon myötä lukutetussa kilppailussa, annethaan Kulttuuriraatile luvan, ilman lisämaksotta, anttaat ulvos kuvvii ja lyhykäissii tiettoi kilppailuhaamustuksista. Tämä oikkeus jällää kans Kulttuuriraatin publikasuuniita, redaktööriohjattui meedioita ja sosiaalissii meedioita lukutetun kilppailun ytheyessä.
* Taitheiliija joka voittaa kilppailun anttaa Kulttuuriraatile oikkeuen, ilman lisämaksotta, anttaat ulvos kuvvii ja lyhykäisen informasuunin valmhiista taietvärkistä. Tämä oikkeus jällää kans Kulttuuriraatin publikasuuniita, redaktööriohjattui meedioita ja sosiaalissii meedioita lukutetun kilppailun ytheyessä. Oikkeuella ei ole aikarajjaa. Taitheiliijala oon oikkeus pittäät kuvvii värkistä ko hän markkinoittee ommaa taitheilijuutta. Muusta piosta häyttyy soppiit Kulttuuriraatin kans.
* Kulttuuriraati saapi yksinoikkeuen pittäät valmista taietvärkkii kunniapalkintonna ja muissa viralisissa yhtheyksissä. Taitheiliijala oon kuiten oikkeus laittaat enniinthään kolme taietvärkkii hänen omhiin näyttelhyin. Taitheiliijan kappalheita ei saa myyä.

**Aikaplaana**

* Marsikuu 2025: Kuttu avvoimheen etukvalifiseerinkhiin viralistethaan
* 7. maikuuta 2025 kl. 13: Fristi lähättäät hakemuksen etukvalifiseerinkhiin
* 15. juunikuuta 2025: Osallistuujat jokka valithaan lukutetthuun kilppailhuun, saavat tiion
* 15. oktuuperikuuta 2025: Fristi leveerata kilppailuhaamustukset lukutetussa kilppailussa
* 15. desemperikuuta 2025: Kilppailun voittaaja saapi tiion
* Aukustikuu 2026: Taietvärkin produseerathaan valmhiiksi
* Syksy 2026: Kulttuuriraatin kunniapalkinon 2026 jajethaan

[Kulttuuriraati](https://kulturdirektoratet.no/norsk-kulturfond) oon kilppailun jury.

Kysymykset saattaa lähättäät visuellin taitheen faakieesvastaava Jonas Ekebergile, [jonas.ekeberg@kulturdirektoratet.no](mailto:jonas.ekeberg@kulturdirektoratet.no)